*****

ΚΑΝΟΝΙΣΜΟΣ (ΕΟΚ) αριθ. 2507/88 ΤΟΥ ΣΥΜΒΟΥΛΙΟΥ

της 4ης Αυγούστου 1988

σχετικά με την εφαρμογή προγραμμάτων αποθεματοποίησης και συστημάτων έγκαιρου συναγερμού

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι η Κοινότητα πρέπει να καταβάλει προσπάθειες για να ενθαρρύνει τις αναπτυσσόμενες χώρες να ενισχύσουν την επισιτιστική τους ασφάλεια·

ότι είναι δυνατό να ενισχυθεί αυτή η επισιτιστική ασφάλεια με προγράμματα αποθεματοποίησης και συστημάτων έγκαιρου συναγερμού ·

ότι πρέπει να καθοριστούν τα μέτρα που πρέπει να ληφθούν για την εφαρμογή των δράσεων αυτών·

ότι πρέπει να προβλεφθεί, προς τούτου, διαδικασία λήψης αποφάσεων·

ότι η συνθήκη δεν προβλέπει τις εξουσίες που απαιτούνται προς το σκοπό αυτό, εκτός εκείνων του άρθρου 235,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα μπορεί να συμμετέχει στην εφαρμογή συστημάτων έγκαιρου συναγερμού όσον αφορά την επισιτιστική κατάσταση στις αναπτυσσόμενες χώρες. Μπορεί, επίσης, να συμμετέχει στην εφαρμογή προγραμμάτων αποθεματοποίησης στις χώρες αυτές, προκειμένου να υποστηρίξει τις δράσεις επισιτιστικής βοήθειας σύμφωνα με τους κανονισμούς τους σχετικούς, αφενός, με την πολιτική και τη διαχείριση της επισιτιστικής βοήθειας της Κοινότητας και, αφετέρου, με τις υποκατάστατες δράσεις ή τις αντίστοιχες ενέργειες που αναλαμβάνουν τα κράτη μέλη, διεθνείς οργανισμοί και μη κυβερνητικοί οργανισμοί.

Θα πρέπει να διασφαλιστεί ότι οι δράσεις εντάσσονται στις άλλες πράξεις βοήθειας της Κοινότητας, συμπεριλαμβανομένης της χρησιμοποίησης κεφαλαίων υποκατάστασης που προέρχονται από την πώληση επισιτιστικής βοήθειας και ότι συμβιβάζονται με την αναπτυξιακή πολιτική της Κοινότητας.

Οι δράσεις αυτές έχουν ως στόχο να ενισχύσουν την επισιτιστική ασφάλεια των δικαιούχων χωρών. Πρέπει να συμβάλλουν στη βελτίωση των συνθηκών ζωής των φτωχότερων στρωμάτων του πληθυσμού αυτών των χωρών και να συμβιβάζονται, στο μέτρο του δυνατού, με τους αναπτυξιακούς στόχους που καθορίζουν οι χώρες αυτές, και ιδίως με την πολιτική του στον τομέα των τροφίμων.

Η συμμετοχή της Κοινότητας στις δράσεις αυτές, που θα πρέπει να είναι γενικά μικρής κλίμακας, παίρνει τη μορφή οικονομικής και τεχνικής βοήθειας, σύμφωνα με τα κριτήρια και τις διαδικασίες που προβλέπει ο παρών κανονισμός.

Άρθρο 2

Η ενίσχυση των προγραμμάτων αποθεματοποίησης και των συστημάτων έγκαιρου συναγερμού εκ μέρους της Κοινότητας μπορεί να χορηγείται, μετά από σχετική αίτηση, σε δράσεις υπέρ αναπτυσσόμενων χωρών που είναι επιλέξιμες για τη χορήγηση επισιτιστικής βοήθειας εκ μέρους της Κοινότητας και των κρατών μελών της, σε διεθνείς οργανισμούς καθώς και σε μη κυβερνητικούς οργανισμούς, εφόσον οι τελευταίοι αυτοί οργανισμοί ανταποκρίνονται στα ακόλουθα κριτήρια:

α) διαθέτουν καταστατικό που χαρακτηρίζει οργανισμό της μορφής αυτής·

β) έχουν την έδρα τους σε κράτος μέλος της Κοινότητας ή, κατ' εξαίρεση, σε τρίτη χώρα·

γ) αποδεικνύουν την ικανότητά τους να φέρουν σε αίσιο πέρας το είδος των δράσεων που αναφέρονται στον παρόντα κανονισμό.

Άρθρο 3

Η Κοινότητα μπορεί να ενισχύει οικονομικά, για περιορισμένο χρονικό διάστημα, τα ακόλουθα μέτρα:

- συστήματα έγκαιρου συναγερμού και συλλογή στοιχείων για την εξέλιξη της εσοδείας και των αποθεμάτων, με στόχο την καλύτερη ενημέρωση για την επισιτιστική κατάσταση στις εν λόγω χώρες,

- δράσεις μικρής κλίμακας που αποσκοπούν στη βελτίωση των συστημάτων αποθεματοποίησης, ιδίως σε επίπεδο

αγροτών, σε χωριά και σε τοπικό επίπεδο, με σκοπό να διασφαλιστεί η μείωση των απωλειών ή η επάρκεια των δυνατοτήτων αποθήκευσης σε περίπτωση επείγουσας ανάγκης,

- προπαρασκευαστικές μελέτες και δράσεις επαγγελματικής κατάρτισης που συνδέονται με τις προαναφερόμενες δραστηριότητες.

Άρθρο 4

Η ενίσχυση χορηγείται από την Κοινότητα, είτε μονομερώς, είτε μέσω συγχρηματοδότησης με κράτη μέλη ή άλλους χορηγούς. Ο κοινοτικός χαρακτήρας της ενίσχυσης θα πρέπει να διατηρείται στο μέτρο του δυνατού.

Άρθρο 5

Η ενίσχυση της Κοινότητας λαμβάνει τη μορφή μη επιστρεπτέων ενισχύσεων.

Άρθρο 6

Η ενίσχυση μπορεί να καλύπτει τις εξωτερικές δαπάνες και τις τοπικές δαπάνες που είναι αναγκαίες για την εφαρμογή των δράεων.

Οι φόροι, δασμοί και φορολογικές επιβαρύνσεις αποκλείονται της κοινοτικής χρηματοδότησης.

Άρθρο 7

Η συμμετοχή στις προσκλήσεις προς υποβολή προσφορών, διαγωνισμούς και διάφορες συμβάσεις επιτρέπεται, με ίσους όρους, σε όλα τα φυσικά και νομικά πρόσωπα των κρατών μελών και της χώρας προορισμού. Η συμμετοχή μπορεί να επιτρέπεται και για άλλες αναπτυσσόμενες χώρες που λαμβάνους ενίσχυση της Κοινότητας, ιδίως σε περίπτωση συγχρηματοδότησης ή, για να αποφευχθεί υπερβολική αύξηση του κόστους των δράσεων λόγω των αποστάσεων, των δυσχερειών μεταφοράς ή των προθεσμιών παράδοσης.

Άρθρο 8

1. Οι αποφάσεις για την χορήγηση ενίσχυσης σε πρόγραμμα αποθεματοποίησης ή σε σύστημα έγκαιρου συναγερμού λαμβάνονται από την Επιτροπή.

2. Η Επιτροπή επικουρείται από μια επιτροπή την οποία αποτελούν αντιπρόσωποι των κρατών μελών και της οποίας προεδρεύει ο εκπρόσωπος της Επιτροπής.

Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει, με την ειδική πλειοψηφία που προβλέπεται στο άρθρο 148 παράγραφος 2 της συνθήκης, για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπή. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

3. α) Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής·

β) όταν τα σχεδιαζόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει, χωρίς καθυστέρηση, στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν το Συμβούλιο δεν έχει αποφασίσει εντός διμήνου από την υποβολή της πρότασης, τα προτεινόμενα μέτρα θεσπίζονται από την Επιτροπή.

4. Η επιτροπή μπορεί να εξετάζει κάθε άλλο θέμα, σχετικά με την υλοποίηση των δράσεων που αναφέρονται στον παρόντα κανονισμό, που θέτει ο πρόεδρός της είτε με δική του πρωτοβουλία είτε μετά από αίτηση αντιπροσώπου κράτους μέλους.

Άρθρο 9

Όσον αφορά τις συνεισφορές σε προγράμματα αποθεματοποίησης σε περίπτωση επείγουσας ανάγκης λόγω θεομηνιών ή περιστάσεων αντίστοιχων με θεομηνίες ή τις συνεισφορές σε προγράμματα αποθεματοποίησης ή σε συστήματα έγκαιρου συναγερμού, ύψους ίσου ή κατώτερου από 400 000 ECU, οι αποφάσεις για τη χορήγηση της ενίσχυσης λαμβάνονται από την Επιτροπή, η οποία ενημερώνει αμέσως τα κράτη μέλη.

Άρθρο 10

1. Οι αποφάσεις που καθορίζουν τους όρους εφαρμογής των προγραμμάτων αποθεματοποίησης ή των συστημάτων έγκαιρου συναγερμού, λαμβάνονται από την Επιτροπή.

2. Η ενίσχυση χορηγείται στους δικαιούχους μόνον εφόσον αναλαμβάνουν την υποχρέωση να τηρούν τους όρους εφαρμογής που τους ανακοινώνονται από την Επιτροπή.

Άρθρο 11

1. Το Ευρωπαϊκό Κοινοβούλιο και το Συμβούλιο ενημερωνονται, αμέσως μετά την έγκρισή τους, για τις αποφάσεις που λαμβάνονται σύμφωνα με τα άρθρα 8 και 9.

2. Η Επιτροπή διαβιβάζει, κάθε χρόνο, στο Ευρωπαϊκό Κοινοβούλιο και το Συμβούλιο έκθεση για την πρόοδο των εργασιών των διαφόρων δράσεων για κάθε αντίστοιχο έτος.

3. Η Επιτροπή αξιολογεί τακτικά όλες τις σημαντικές δράσεις, προκειμένου να διαπιστώσει αν πραγματοποιήθηκαν οι στόχοι που καθορίστηκαν κατά την εκπόνηση αυτών των δράσεων και να δώσει οδηγίες για τη βελτίωση της αποτελεσματικότητας μελλοντικών δράσεων. Αυτές οι εκθέσεις αξιολόγησης ανακοινώνται στην επιτροπή που αναφέρεται στο άρθρο 8.

Άρθρο 12

1. Η Επιτροπή λαμβάνει όλα τα μέτρα που είναι αναγκαία για την ορθή εκτέλεσει των δράσεων που προβλέπονται από τον παρόντα κανονισμό.

2. Για το σκοπό αυτό, τα κράτη μέλη επικουρούν την Επιτροπή και της παρέχουν, ιδίως, όλες τις απαραίτητες πληροφορίες.

Άρθρο 13

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται μέχρι τις 30 Ιουνίου 1989. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Αυγούστου 1988.

Για το Συμβούλιο

Ο Πρόεδρος

Θ. ΠΑΓΚΑΛΟΣ

(1) ΕΕ αριθ. C 91 της 8. 4. 1988, σ. 8.

(2) Γνώμη που διατυπώθηκε στις 8 Ιουλίου 1988 (δεν έχει ακόμα δημοσιευθεί στην Επίσημη Εφημερίδα).